การแก้ไขหนี้เสียในยุคเศรษฐกิจตกต่ำ
ในปัจจุบันเศรษฐกิจโดยรวมตกต่ำโดยมีสาเหตุมาจากภัยแล้ง อัตราการว่างงานสูงขึ้น เศรษฐกิจทั่วโลกตกต่ำ
25 ก.พ. 2559

ในปัจจุบันเศรษฐกิจโดยรวมตกต่ำโดยมีสาเหตุมาจากภัยแล้ง อัตราการว่างงานสูงขึ้น เศรษฐกิจทั่วโลกตกต่ำ ความสามารถในการแข่งขันของนักธุรกิจคนไทยก็สู้กับต่างชาติไม่ได้ รวมทั้งการแข่งขันในธุรกิจประเภทเดียวกันก็รุนแรง การทำกำไรจากการทำธุรกิจก็ไม่ใช่เรื่องง่าย ทำให้ไม่มีความสามารถในการชำระหนี้ให้กับเจ้าหนี้ ส่งผลให้แต่ละบริษัทไม่ว่าจะเป็น SME หรือบริษัทการค้าขนาดใหญ่มีปัญหาหนี้เสียเป็นจำนวนมากและแก้ไขไม่ได้ หลายรายต้องม้วนเสื่อกลับบ้านหรือเลิกกิจการ
โอกาสในการทวงถามหนี้ในยุคปัจจุบัน ต้องเน้นการเจรจาด้วยสันติวิธีเป็นหลัก ทฤษฎีทางกฎหมายหรือสินเชื่อแทบจะไม่ค่อยมีประโยชน์ เจ้าหนี้และผู้ทวงถามหนี้จะต้องมีความสามารถในการเจรจา มีศิลปะในการเจรจา เพื่อโน้มน้าวจูงใจให้ลูกหนี้ยอมให้ความร่วมมือ และหันกลับมาเจรจาชดใช้หนี้ ศิลปะการเจรจาต้องเป็นระดับขั้นเทพ พูดแล้วลูกหนี้รู้สึกดีประทับใจในคำเสนอของเจ้าหนี้ ต้องให้เกียรติยกย่อง บางครั้งอาจจะถึงขนาดพูดไปพนมมือไป เพื่อขอความเห็นใจและความเมตตาจากลูกหนี้ นอกจากนี้ผู้ทวงถามหนี้จะต้องเป็นคนที่มีมารยาทรู้จักกาลเทศะ ไม่ใช่ว่ามีปากก็พูดไปเรื่อย การพูดจาไม่เข้าหู หรือชอบดักคอลูกหนี้ หรือพูดท้าทายลูกหนี้ก็จะเป็นต้นเหตุให้เข้าทางลูกหนี้ซึ่งตั้งใจเบี้ยวอยู่แล้ว เลยขอเบี้ยวตลอดไปโดยอ้างว่าผู้ทวงถามหนี้ไม่ให้เกียรติ ทวงหนี้แบบเหยียดหยาม เยาะเย้ย ถากถางลูกหนี้ ทำให้โอกาสในการทวงหนี้หมดไปหรือลดน้อยถอยลง
การเพิ่มโอกาสในการทวงหนี้ ต้องเริ่มต้นตั้งแต่องค์กรของเจ้าหนี้ จะต้องมีนโยบายในการเคารพนบนอบลูกหนี้ และให้ลูกน้องถือปฏิบัติในการทวงถามหนี้ ในยุคปัจจุบันต้องทวงถามหนี้ในลักษณะที่เรียกว่าลูกหนี้ที่เคารพ ผู้ทวงถามหนี้จะต้องเป็นคนอารมณ์ดีและไม่เอาปมด้อยของลูกหนี้มาเล่นเป็นเรื่องตลก ไม่เถียงลูกหนี้ ต้องโอนอ่อนผ่อนตามหรือคล้อยตามลูกหนี้ตลอด นอกจากนี้จะต้องฝึกอบรมนักทวงหนี้อย่างสม่ำเสมอเพื่อให้เข้าใจหลักกฎหมายทวงหนี้อย่างรู้แจ้งเห็นจริง เพราะพระราชบัญญัติว่าด้วยการทวงถามหนี้ พ.ศ. 2558 มีทั้งข้อห้ามและข้อปฏิบัติ เจ้าหนี้และผู้ทวงถามหนี้จะต้องมีความเข้าใจแบบรู้แจ้งเห็นจริง เข้าใจกฎหมายอย่างลึกซึ้งว่าอะไรทำได้ อะไรทำไม่ได้ แล้วจะต้องทดลองหรือสมมติเหตุการณ์ว่า การนำกฎหมายทวงหนี้มาใช้มีอุปสรรคหรือโอกาสอะไรบ้าง และประเมินการใช้กฎหมายทวงหนี้อยู่ตลอดเวลา เพื่อใช้กฎหมายให้เป็นเครื่องมือในการทวงหนี้
สถาบันการเงินเจ้าหนี้และบริษัทการค้าขนาดใหญ่ในปัจจุบัน ส่วนใหญ่ควรมีการรับมือกับกฎหมายทวงหนี้ฉบับใหม่ และลูกหนี้ยุคใหม่โดยทั่วไปผมขอให้ข้อคิดและแนวปฏิบัติในการรับมือในการทวงถามหนี้ตามกฎหมายทวงหนี้ฉบับใหม่ เพื่อให้เจ้าหนี้นำไปใช้งานได้จริงดังนี้
1.ความกลัวทำให้เสื่อม จงอย่ากลัวที่จะทำในสิ่งที่ถูกต้อง
2.ต้องพยายามก้าวข้ามขีดจำกัดของตัวเอง
3.มองลูกหนี้อย่างเป็นมิตร
4.ทวงหนี้ให้สอดคล้องกับกฎหมาย
5.น้ำเสียงต้องสุภาพ ไม่ข่มขู่ ดูหมิ่น
6.กิริยาท่าทาง บุคลิกภาพต้องอ่อนน้อมถ่อมตน
7.ต้องรู้แจ้งเห็นจริงในข้อกฎหมาย
8.ยุติความขัดแย้งด้วยสันติวิธี
9.อย่าคิดเอาชนะลูกค้า
10.สิทธิในการที่จะไม่ให้การเมื่อถูกดำเนินคดี
11.งดการให้สัมภาษณ์ในกรณีที่เป็นข่าว
12.อย่าเอาเรื่องของลูกค้าไปโพสต์บนโซเชียลมีเดีย
ข้อปฏิบัติในการทวงถามหนี้ตามกฎหมายใหม่
ตัวบทกฎหมายที่เกี่ยวข้อง
พระราชบัญญัติการทวงถามหนี้ พ.ศ. 2558
มาตรา 9 การทวงถามหนี้ ให้ผู้ทวงถามหนี้ปฏิบัติดังต่อไปนี้
(1) สถานที่ติดต่อ ในกรณีที่ติดต่อโดยบุคคลหรือทางไปรษณีย์ ให้ติดต่อตามสถานที่ที่ลูกหนี้ หรือบุคคลซึ่งลูกหนี้ได้ระบุไว้เพื่อการทวงถามหนี้ได้แจ้งให้เป็นสถานที่ติดต่อ ในกรณีที่บุคคลดังกล่าวไม่ได้แจ้งไว้ล่วงหน้า หรือสถานที่ที่ได้แจ้งไว้ไม่สามารถติดต่อได้ โดยผู้ทวงถามหนี้ได้พยายามติดต่อตามสมควรแล้ว ให้ติดต่อตามภูมิลำเนา ถิ่นที่อยู่ หรือสถานที่ทำงานของบุคคลดังกล่าว หรือสถานที่อื่นตามที่คณะกรรมการประกาศกำหนด
(2) เวลาในการติดต่อ การติดต่อโดยบุคคล โทรศัพท์ สื่ออิเล็กทรอนิกส์ หรือสื่อเทคโนโลยีสารสนเทศประเภทอื่น ในวันจันทร์ถึงวันศุกร์ ให้ติดต่อได้ตั้งแต่เวลา 08.00-20.00 น. และในวันหยุดราชการ เวลา 08.00-18.00 น. หากไม่สามารถติดต่อตามเวลาดังกล่าวได้ หรือช่วงเวลาดังกล่าวไม่เหมาะสม ให้ติดต่อได้ในช่วงเวลาอื่นตามหลักเกณฑ์ วิธีการ และเงื่อนไขที่คณะกรรมการประกาศกำหนด
(3) จำนวนครั้งที่ติดต่อ ในช่วงเวลาตาม (2) ให้ติดต่อตามจำนวนครั้งที่เหมาะสม และคณะกรรมการอาจประกาศกำหนดจำนวนครั้งด้วยก็ได้
(4) ในกรณีที่เป็นผู้รับมอบอำนาจจากเจ้าหนี้ ผู้รับมอบอำนาจช่วงในการทวงถามหนี้ ผู้ประกอบธุรกิจทวงถามหนี้ หรือผู้รับมอบอำนาจจากผู้ประกอบธุรกิจทวงถามหนี้ ให้ผู้ทวงถามหนี้แจ้งให้ทราบถึงชื่อตัวและชื่อสกุล หรือชื่อหน่วยงานของตนและของเจ้าหนี้ และจำนวนหนี้ และถ้าผู้รับมอบอำนาจดังกล่าวทวงถามหนี้ต่อหน้า ให้แสดงหลักฐานการมอบอำนาจให้ทวงถามหนี้ด้วย
การทวงถามหนี้ในยุคปัจจุบันเศรษฐกิจฝืดเคือง เงินทองหายาก เจ้าหนี้ต้องใจเย็น อย่าคาดหวังว่าจะได้ทั้งต้นทั้งดอกคืนทีเดียว ลูกหนี้ผ่อนชำระคืนเป็นรายงวดก็น่าจะเพียงพอแล้วนะครับ